ועדת הפנים ואיכות הסביבה, כנסת 18, פרוטוקול מספר 240, 2010-07-14 09:30

ציון פיניאן: בוקר טוב.

ציון פיניאן: אני מתכבד לפתוח את ישיבת ועדת הפנים והגנת הסביבה.

ציון פיניאן: היום ג' באב, 14.7.2010.

ציון פיניאן: הנושא הראשון הוא הנושא של חורפיש.

ציון פיניאן: נתחיל עם משרד הפנים, נמשיך עם ה"מקצוענים" ונמשיך עם הח"כים.

ציון פיניאן: אהובה פלג, בבקשה.

אהובה פלג: מבוקש אישור הוועדה לביטול הכרזה על חלק משמורת טבע הר מירון בהתאם לתכנית גנ/16926.

אהובה פלג: התכנית מבקשת לגרוע משמורת הטבע שטח של 6.377 דונם לטובת ייעוד למגורים, דרכים ותיירות ונפש.

אהובה פלג: השר להגנת הסביבה נתן את הסכמתו לביטול ההכרזה, מועצת הגנים דנה בתכנית והחליטה לאשר את ביטול ההכרזה, ויש לנו את ההסכמה של יו"ר המועצה המקומית חורפיש, שתומך בביטול.

ציון פיניאן: ראש המועצה פה?

סאלח פארס: כן.

אהובה פלג: שטח שמיועד בתכנית לתיירות ונופש, שהיקפו כ-2 דונם אושר לשטח תעשייה זעירה תכנית קודמת, ישנה, משנת 88 – ג/566 ולא בוצע בזמנו ביטול ההכרזה.

אהובה פלג: מוסדות התכנון סברו כי הפרויקט המוצע עכשיו לבית מלון משפר את המצב התכנוני ביחס - -

ציון פיניאן: זה תכניות תיירותיות?

אהובה פלג: התכנית מייעדת שטח למגורים ולתיירות ונופש.

אהובה פלג: השטח שהיה מיועד בתכנית הזאת לתיירות ונופש אושר בתכנית משנת 88 לתעשייה זעירה.

ציון פיניאן: אז זה שינוי ייעוד?

אהובה פלג: זה שינוי ייעוד.

אהובה פלג: שני השטחים נמצאים בתוך שמורת הטבע המוכרזת.

אהובה פלג: כשדנו בתכנית הזאת, מוסדות התכנון סברו שזה משפר את המצב - -

ציון פיניאן: מישהו בדק את הכדאיות של בניית בית מלון שם?

ציון פיניאן: יש כדאיות כלכלית?

ואיל כיוף: כן.

אהובה פלג: ממה שאני יודעת, משרד התיירות בחן את הענין הזה ויתייחס לכך.

ואיל כיוף: אני מנהל אגף תיירות כפרית במשרד התיירות.

ואיל כיוף: ב-2 דונם קשה מאוד להקים בית מלון.

ואיל כיוף: השטחים הציבוריים הנדרשים והתקנים הפיסיים לא מאפשרים לבנות ב-2 דונם.

ואיל כיוף: אבל ב-2 דונם אפשר לקדם הרבה פונקציות.

ואיל כיוף: אפשר להקים שם אטרקציות תיירותיות ויחידות אירוח - צימרים.

ואיל כיוף: אנחנו, בגדול, משרד התיירות מיישם היום תכניות ממשלה ערב/1 וערב/2 מאוגוסט 2006.

ואיל כיוף: חורפיש הוא אחד הישובים שאנחנו מנסים לקדם שם את התיירות.

ואיל כיוף: בנו שם, בתכנית הזאת, וקיבלו מענקים בסדר גודל של בערך 50 יחידות דיור.

ציון פיניאן: מי קיבל מענקים, היזמים?

ואיל כיוף: כן, היזמים הפרטיים.

ואיל כיוף: 24% מגודל ההשקעה שלהם הם קיבלו החזר מהמשרד כמענק.

ציון פיניאן: זה כבר אושר להם?

ואיל כיוף: כן.

ואיל כיוף: הם לא קיבלו את המענק אלא קיבלו את ההתחייבות.

ואיל כיוף: ברגע שהם יסיימו לבנות ויעמדו בתקנים שאנחנו הצבנו להם, הם יקבלו את המענק.

ואיל כיוף: התחייבנו כלפיהם.

ציון פיניאן: משרד התיירות מעודד את הנושא הזה?

ואיל כיוף: ברור, כן.

ואיל כיוף: אנחנו מאוד מעוניינים לקדם את הישובים הדרוזים בענף התיירות.

ציון פיניאן: היועץ המשפטי של הוועדה רוצה להעיר כמה הערות.

גלעד קרן: אני רוצה בעיקר לשאול שאלות.

גלעד קרן: אשמח לשמוע את רשות הטבע והגנים ואת העמדה של המשרד להגנת הסביבה.

גלעד קרן: יש כאן מישהו מהמשרד להגנת הסביבה?

ענת יציב: לא, הוא לא יכול היה להגיע.

גלעד קרן: אנחנו שומעים הרבה בתקשורת על התכנית של פלמחים וכולי, עד כמה אנחנו לא רוצים לקדם פרויקטים תיירותיים ופרטיים על חשבון משאבי הטבע הקיימים במדינה.

גלעד קרן: פה אנחנו רואים בניית מלון בשטח של שמורת טבע.

גלעד קרן: מה רשות הטבע והגנים חושבת על הענין הזה?

ענת יציב: אנחנו חייבים לזכור שהיתה פה תכנית שאושרה, אמנם לא גרעה ולא סיימה את ההליך אבל היא אושרה בשנת 86, שאישרה תעשיה זעירה ולכן, מה שאנחנו רואים כאן זה מזעור נזקים בעצם - -

חמד עמאר: אני רוצה לשאול אותך שאלה: זה שטח פרטי או שטח מדינה?

ענת יציב: עדין לא סיימתי את דבריי.

חמד עמאר: אני שואל אם זה שטח פרטי או שטח מדינה?

ענת יציב: אני יכולה לסיים את עמדת הרשות?

ענת יציב: אחרי זה אשמח לענות על כל שאלה.

ציון פיניאן: סליחה, תעני לו.

ציון פיניאן: זכויות חברי הכנסת הם קצת מעל פקידי ממשלה.

ציון פיניאן: אני מבקש.

ענת יציב: זאת קרקע פרטית.

ענת יציב: יש הרבה קרקעות בתוך השמורה, וזה פחות רלוונטי.

ענת יציב: רשות הטבע והגנים מודעת מאוד למצוקה של חורפיש, ובחנה במסגרת מסמך מדיניות להר מירון את כיווני ההתפתחות שראויים מבחינת הרשות, מבחינת פגיעה של השמורה וגם המתחם הזה, שהתכנית הזאת, שהיא באמת קטנה, נבחן.

ענת יציב: במסגרת תכנית המתאר שכרגע מבוצעת בחורפיש גם עמדת הרשות ניתנה, וגם המתחם הזה, שהוא צמוד דופן לחורפיש ויש בו, נכון להיום, בינוי קיים.

ענת יציב: גם התכנית הזאת נראית לנו סבירה, שניתן לגרוע.

ענת יציב: שוב, אנחנו מודעים ואני מבינה את עמדת ועדת הפנים שאומרת שתכנית שאושרה ולא נגרעה דינה כאילו לא אושרה.

גלעד קרן: נכון.

ענת יציב: עדין, מבחינת הבעלים, הם, מבחינתם, ברגע שקיבלו היתרים, יש להם זכויות - -

גלעד קרן: הם לא חייבים לקבל היתרים לפני שהשטח נגרע אבל בסדר.

גלעד קרן: ..

סאלח פארס: הם קיבלו.

ענת יציב: לכן, אנחנו רואים חשיבות בתיירות ונופש צמוד לשמורה, בהחלט חשיבות ותרומה גם לשמורה וגם ליישוב.

גלעד קרן: אין ספק בחשיבות של קידום התיירות.

גלעד קרן: השאלה - -

ענת יציב: נכון להיום, הם יכולים לעשות את זה, בלי קשר לגריעה מהשמורה.

ענת יציב: מחר הם יכולים - -

ואיל כיוף: יש תכנית מאושרת.

גלעד קרן: היא מאושרת שלא כדין כי השטח לא נגרע ולכן, היא לא מאושרת למעשה.

סאלח פארס: אני חושב שאדוני, היועץ המשפטי, טועה.

גלעד קרן: התחלתי להגיד שאין ספק לגבי החשיבות של התיירות אבל השאלה היא האם נבדקו חלופות לגבי מיקום המלון, שלא יהיה בתוך שמורת הטבע?

גלעד קרן: רציתי לשמוע את משרד הפנים.

גלעד קרן: הבנתי שזה לא רק ייעוד למגורים ולדרכים.

גלעד קרן: איך החלוקה בתוך השטח שאתם מציעים לגרוע מבחינת מגורים?

גלעד קרן: איזה חלק מהשטח הוא למגורים, איזה חלק הוא לתיירות ונופש?

גלעד קרן: איזה חלק כבר בנוי היום?

גלעד קרן: אני מניח שיש חלק כזה.

אהובה פלג: שטח שמיועד לתיירות ונופש לפי התשריט שמונח לפניי הוא כ-2.1 דונם, והשטח למגורים הוא 2.3.

ציון פיניאן: לכמה יחידות מגורים?

אהובה פלג: התכנית מאפשרת - -

סאלח פארס: 4 כפולות.

אהובה פלג: התכנית מאפשרת בסך הכל 12 יחידות דיור צמודות קרקע.

ציון פיניאן: חבר הכנסת נפאע, בבקשה.

סעיד נפאע: דבריי מופנים ליועץ המשפטי של הוועדה ולוועדה באופן כללי: יש הבדל עצום בין סוגיית פלמחים לסוגיית חורפיש ובית ג'אן, גם פקיעין וגם ראמה.

סעיד נפאע: ארבעת הכפרים שנמצאים בתוך שמורת הר מירון.

סעיד נפאע: חשוב שהוועדה תבין שכאן מדובר באדמה פרטית, בבעלות פרטית, קנין פרטי.

סעיד נפאע: זה אדמות רשומות בטאבו על שם בעליהן.

סעיד נפאע: עובדה שנייה, כשהוכרזה שמורת הטבע הר מירון, היא למעשה כללה בתוכה את כל הכפרים האלה, ולפי שלבים, שלבי התפתחות של הכפרים אבל תמיד אחרי מאבקים, ומאבקים קשים לצערנו הרב, הופטר שטח מסוים, שהוא השטח הבנוי של הכפרים, מתחולת התקנות של שמורת הטבע כך שאנשים יכלו לבנות ויכלו להתפתח.

סעיד נפאע: אבל כל פעם שרוצים להתרחב, הן בתכניות המתאר באופן כללי והן בתכניות מפורטות כמו במקרה שלנו, תמיד היה המחסום הזה, שמדובר בשטח של שמורת טבע, ובמקרים לא מעטים הדבר הזה ניתן.

סעיד נפאע: לא מזמן, כבוד היושב ראש, הוועדה נדרשה לדון בתכנית שהיא הרבה יותר "פוגענית" בשמורה, של מצפה הימים.

סעיד נפאע: היועץ המשפטי של הוועדה נכח באותו דיון, וההחלטה של הוועדה היתה חיובית במקרה הזה, בדיוק לאותה מטרה: למטרת הקמת צימרים, למעט איזה שהוא ויכוח שהתנהל כאן אם שטח הקניון יהיה חלק או לא יהיה.

סעיד נפאע: לכן, כשהוועדה באה לקבל עמדה בנושא הזה, היא צריכה לצאת מנקודת הנחה שכל היישובים האלה הם... הבית שלי הוא שמורת טבע.

סעיד נפאע: אלא מאי?

סעיד נפאע: אני פטור מתחולת התקנות היות ואני נמצא בתוך הכפר.

סעיד נפאע: התהליך הזה הוא תהליך הכרחי, הוא לא תהליך שמישהו בא סתם "להסתלבט" אלא תהליך הכרחי לפי ההתפתחות הטבעית של הכפרים.

סעיד נפאע: עוד נקודה חשובה: הפוטנציאל של הכפרים האלה בהיעדר תעסוקה.

סעיד נפאע: הרי לא פעם נדרשנו כאן, בכנסת, לדון בענייני אבטלה וחוסר עבודה וכל הדברים.

סעיד נפאע: יש פוטנציאל כיום - -

ציון פיניאן: כיום יש בחורפיש צימרים?

סעיד נפאע: כן.

סעיד נפאע: יש הרבה צימרים לא רק בחורפיש, בכל מקום.

סעיד נפאע: זה התחיל להיות מקור הכנסה הכרחי.

ואיל כיוף: בבית ג'אן יש 250 חדרים, צימרים, היום.

סאלח פארס: יש לי 30 היום.

סאלח פארס: ..

סעיד נפאע: - - ולכן, לא בכדי - -

ציון פיניאן: ומה מספר התושבים?

סאלח פארס: 6000.

סאלח פארס: בבית ג'אן זה כפול כמעט.

סעיד נפאע: למעשה, איפה שיש צורך, שקיים במקרה הספציפי שלנו, משרדי הממשלה לפחות פה, אנחנו שמחים שהם נותנים יד.

סעיד נפאע: ולכן, כשבאים לקבל את ההחלטה באמת צריכים לקחת בחשבון את כל העובדות האלה.

סעיד נפאע: תודה.

ציון פיניאן: תודה רבה.

ציון פיניאן: ראש המועצה פארס סאלח.

פארס סאלח: בוקר טוב לכולם.

פארס סאלח: אני רוצה להגיד שהתכנית הזאת, לתעשייה זעירה, היתה ממרץ 88.

פארס סאלח: יש לנו היתר לתעשייה זעירה.

פארס סאלח: נגרות, בתי בד ומסגריות, ויש היתרים ויש בניה.

פארס סאלח: אנחנו באים להיטיב כי התכנית הזאת היא צמודת דופן למגורים אצלנו, לתכנית המתאר.

פארס סאלח: אני בא להיטיב ולהפוך לתיירות ונופש, וזה שלא גרעו את השטח במרץ 88 זה לא אשמתו של היזם ולא אשמתו של אף אחד.

פארס סאלח: מי שהיה צריך לגרוע זאת הוועדה המחוזית ולא היזם.

פארס סאלח: אגב, אני רוצה להגיד ליועץ המשפטי שזה ברשומות בעמוד 800 מ-18 לפברואר 88.

פארס סאלח: זה חוק.

פארס סאלח: כאני בא להיטיב.

פארס סאלח: במקום לתפוס את זה בשתי ידיים ולהיטיב כדי שילכו בכפר שלי לכיוון תיירות ולא לכיוון תעשיה, כי תעשיה צמודת דופן זה יזיק גם לשמורה וגם לנו.

פארס סאלח: דבר נוסף: אני רוצה להגיד שהיום אנחנו בתכנית מתאר קובעים קו כחול.

פארס סאלח: מה שקרה, שמוכרזת שמורת טבע בשטחים מעובדים של זיתים של מעל 1000 שנה, שאין שם שום טבע וזה פשוט מוכרז כשמורת טבע.

פארס סאלח: אם נחזור להכרזה ב-65, ההכרזה היתה ללא הודעה לתושבים ולא למועצות ולא לאף אחד.

פארס סאלח: אילו היו מכריזים ומודיעים לתושבים, היו אמורים לשלם פיצויים וכל מיני דברים ולא עשו את זה.

פארס סאלח: עצם ההכרזה של שמורת הטבע בהר מירון היא לא חוקית, אם ניכנס לנושא החוקי.

פארס סאלח: התכנית הזאת עברה את כל מדורי הגיהנום, הירוקים, איכות הסביבה, משרד הפנים, נוף, ועדת משנה נוף, משרד החקלאות, משרד התיירות.

פארס סאלח: היא עברה את כל העולם, וזה מעכב לי תקציבים.

פארס סאלח: הגריעה הזאת, אני מחכה לה שנה.

פארס סאלח: אתה יודע כמה זמן חיכיתי לישיבה הזאת?

פארס סאלח: שנה, כשהחומר נמצא במשרד הפנים.

גלעד קרן: לוועדת הפנים הבקשה הגיעה לפני פחות מחודש.

סאלח פארס: אתה יודע מה?

סאלח פארס: אתה מביא אותי לדבר כראש רשות, כראש פורום ואני מבין.

סאלח פארס: אני הרי אוכל את החצץ הזה יום יום.

סאלח פארס: צריך להתחיל להזיז את הדברים בצורה נכונה.

ציון פיניאן: תודה רבה.

ציון פיניאן: חבר הכנסת חאמד עמר, בבקשה.

חמד עמאר: אדוני היושב ראש, זו לא פעם ראשונה שאני משתתף בדיון על גריעה משמורת טבע.

חמד עמאר: לפני חודש היה לנו דיון על הכרמל, גם שם דנו בנושא של 23 דונם.

חמד עמאר: כשראיתי שפה זה 6 דונם, אמרתי שכל פעם נבוא ויתנו לנו עוד 5,6,10 דונם, במקום שיתנו לנו תכנית מסודרת לתקופה ארוכה.

חמד עמאר: הכפרים נמצאים לפני שהוכרזה שמורת הר מירון.

חמד עמאר: גם בפקיעין, גם בחורפיש, בית ג'אן וראמה, הם נמצאים שם לפני.

חמד עמאר: התכנית לא לקחה בחשבון את ההתפתחות של הישובים בשום אופן.

חמד עמאר: היום אנחנו מדברים על בניה בלתי חוקית בישובים האלה כאשר מי שאשם זה גם ההכרזה של האזור כשמורת טבע, גם משרד הפנים וכולם אשמים ולא מפתחים שום דבר משנות ה-90.

חמד עמאר: אנחנו אומרים שאנחנו רוצים לגרוע היום 6 דונם ואנחנו יושבים ודנים על זה בוועדת הפנים.

חמד עמאר: הייתי מצפה שנדון פה על גריעת 300 ו-500 דונם ולתת תכנית לישובים האלה ל-5 ו-10 שנים קדימה, שלא נצטרך לבוא כל פעם ולשבת על הנושא הזה ולגרוע דונם פה ודונם שם.

חמד עמאר: את הנקודה הזאת צריך לבוא ולבדוק גם כראשי רשויות, וללכת על תכנית מסודרת אחרי שנאשר את ה-5,6 דונם עכשיו.

חמד עמאר: לא נגיע כל פעם בשביל 6 דונם.

חמד עמאר: לתת את האפשרות הזאת לישובים ולהביא תכנית מסודרת של גריעה, תכנית ל-10 שנים.

חמד עמאר: כוועדת הפנים, אני לא רוצה לשבת בכל חודש בשביל הנושא הזה.

ציון פיניאן: חבר הכנסת עמר צודק.

ציון פיניאן: צריך לעשות תכנית ארוכת טווח ולא על כל בית שנבנה צריך לבוא לוועדה או למשרד הפנים.

ציון פיניאן: צריך לעשות תכנית לשנים הבאות ולא תכנית מקומית או פשוט לטפל נקודתית.

חמד עמאר: אני רוצה להביא את זה לגריעה ולהתחיל לרוץ.

סאלח פארס: אפשר לענות?

סאלח פארס: אני רוצה להגיד שאני לא יכול למנוע מיזם את היוזמה שלו במשך 30 שנה בתואנה שאני הולך לעשות תכנית רחבה.

חמד עמאר: אז לא הבנת אותי.

חמד עמאר: אני רוצה שילכו לקראתך.

חמד עמאר: עשינו את הגריעה...

סאלח פארס: ברשותך, תן לי להתבטא: המועצה המקומית חורפיש יוזמת עם מינהל התכנון תכנית מתאר ליישוב חורפיש, כי בישוב אין תכנית מתאר מ-75, וזה לגבי כל הישובים.

סאלח פארס: תכניות המתאר האלה יקבעו קווים כחולים וייקחו הרבה זמן.

סאלח פארס: תכנית מתאר, בדרך כלל, לוקחת בין 5 ל-15 שנים.

סאלח פארס: אתה לא יכול "לתקוע" אדם או יזם שפונה למשרד התיירות, ומשרד התיירות מאשר לו תמיכה, "לתקוע אותו".

סאלח פארס: התכנית הזאת התחילה ב-2005.

סאלח פארס: 5 שנים התכנית הזאת רצה ממשרד למשרד, מוועדה לוועדה עד שהיא הגיעה לשעה הזאת.

סאלח פארס: לכן, אני, כראש רשות או כראש פורום או כמשרד הפנים "לתקוע" תושב שלא יבנה 10 שנים כי אני הולך לעבוד על תכנית.

סאלח פארס: ניסתה הוועדה המחוזית לדבר בלשון הזאת, ואז התושבים הלכו לבתי משפט וקבעו שבאמת אי אפשר "לתקוע" אותו.

סאלח פארס: או שאתם, כמוסדות, כממשלה, תקדמו את הדברים, תיקחו את המושכות לידיים אבל את התושב אתה לא יכול "לתקוע" במשך 10,15 שנים.

חמד עמאר: אני עוד לא סיימתי.

חמד עמאר: אני חושב שמה שאתה אומר זה מאוד נכון.

חמד עמאר: זה לא יתקע והיום זה יגרע, היום זה יגמר, לא תהיה בעיה.

חמד עמאר: אני אומר שבמקום שייקח 15 שנה, צריך לקחת 3 שנים.

חמד עמאר: במקום שייקח 5 שנים, זה צריך לקחת שנה.

חמד עמאר: זה מה שאני אומר.

סאלח פארס: לתושב שלי מחר, אני לא יכול "לתקוע" אותו.

חמד עמאר: צריך להתחיל לזרז את העניינים הללו.

חמד עמאר: צריך שכל המשרדים ייקחו את העניינים לידיים ולהתחיל לעבוד, ולדעת שיש תושבים שם שרוצים לבנות את הבתים שלהם - -

סעיד נפאע: אדרבה ואדרבה.

סעיד נפאע: יש תכניות של כל המועצות.

חמד עמאר: במקום שוועדת הפנים תהיה ועדה של מסים, שבאה וגובה מסים מתושבים שבונים את הבתים שלהם מחוץ לתכנית המתאר, ונותנים להם את כל העונשים האלה וכל הקנסות האלה, על זה מתבססות ועדות התכנון והבניה.

חמד עמאר: אני רוצה שהוועדות לתכנון ובניה יבואו ויבנו תוך תקופה קצרה, ולא יתבססו על הכסף של הקנסות שהם גובים.

אהובה פלג: מילה אחת:

אהובה פלג: משרד הפנים התחיל בהכנה של תכנית מתאר חדשה לחורפיש.

אהובה פלג: יש מתכנן והיתה כבר ישיבה ראשונה ביוני, ואנחנו מקווים שזה לא ייקח 15 שנה.

אהובה פלג: אני מקווה שתוך שנה וחצי זה יהיה בוועדה המחוזית.

אהובה פלג: מתי זה יאושר, אני לא יכולה להגיד אבל יש תכנית.

סעיד נפאע: אין ניגוד בין התכנית הזאת לתכנית המתאר?

אהובה פלג: אני לא יודעת להגיד.

אהובה פלג: התחילו את העבודה על תכנית המתאר - -

ענת יציב: לא אמורה להיות.

ציון פיניאן: תודה רבה.

ציון פיניאן: אני מעלה את זה להצבעה, את בקשת שר הפנים אליהו ישי: ביטול אכרזה על חלק משמורת טבע הר מירון לפי תכנית - - פה אני צריך לקבל את האישור של היועץ המשפטי?

גלעד קרן: יש.

ציון פיניאן: - - בקשת שר הפנים:

ציון פיניאן: ביטול הכרזה על חלק משמורת הטבע הר מירון לפי תכנית מספר 16926/גנ חורפיש.

ציון פיניאן: מי בעד הביטול, שירים את ידו.

ציון פיניאן: הצבעה בעד – 2 נגד – אין נמנעים – אין בקשה שר הפנים אושרה והביטול אושר.

ציון פיניאן: 2.

ציון פיניאן: ביטול אכרזה על חלק מגן לאומי הר הכרמל

ציון פיניאן: אנחנו עוברים לנושא הבא.

ציון פיניאן: יש נציגים של יקנעם?

קריאות: כן.

ציון פיניאן: נציגת משרד הפנים תציג את הנושא.

ציון פיניאן: בבקשה.

אהובה פלג: מבוקש אישור הוועדה לביטול אכרזה על חלק מגן לאומי הר הכרמל לפי התכנית המקומית 1/מע/מק/73/297.

אהובה פלג: השטח שמבוקש הוא בהיקף של 1.88 דונם, והוא נועד לצורך הרחבה של בית עלמין קיים באיזור התעשייה של יקנעם עבור העיר יקנעם והמושבה יקנעם.

אהובה פלג: השר להגנת הסביבה נתן את הסכמתו לביטול האכרזה וגם מועצת הגנים דנה בתכנית והחליטה לאשר את ביטול האכרזה וכן ראש עיריית יקנעם תומך בביטול האכרזה.

ציון פיניאן: יש פה שאלה האם הקבורה רוויה?

מייק סקה: כן.

ציון פיניאן: הפתעת אותי.

מייק סקה: אנחנו התחלנו את התכנית הזאת בתחילת שנות ה-90, ומאז ועד היום עברו - -

ציון פיניאן: הייעוד הוא לבית עלמין?

ציון פיניאן: ומה השטח?

מייק סקה: השטח הוא 1.88 דונם.

ציון פיניאן: זה מעט.

מייק סקה: זה הרחבה של בית עלמין קיים.

ציון פיניאן: בטבריה היה בית העלמין בחלק התחתי של העיר ועכשיו כל מי שרוצה להיכנס זה רק מי שקנה.

ציון פיניאן: אם רוצים לשנות, חייבים את אישור בית המשפט כי החלטת בית המשפט היתה במשך הרבה מאוד שנים לא לקבור.

ציון פיניאן: העבירו את הקבורה של טבריה לצומת הזורעים אבל שם מדובר בעשרות ואולי אפילו 150 דונם.

מייק סקה: זה משותף ליקנעם עלית ויקנעם המושבה.

מייק סקה: ביוקנעם היום יש 21 אלף תושבים ובמושבה 1000 תושבים.

מייק סקה: בעבר הלא רחוק משרד הפנים שלח את מינהל התכנון ואת עיריית יקנעם ואת המועצה האזורית מגידו לחפש אתר חלופי משותף במקום אחר, כי המקום הזה היה רווי והיה תחום בפארק הכרמל מצד אחד ובאזור התעשייה מצד שני.

מייק סקה: הניסיונות לא צלחו ועברו הרבה שנים.

מייק סקה: היום העיר הגיעה למצב של ריווי, אין יותר איפה לקבור ולכן, מצאנו פתרון זמני לחלון הזדמנויות של 20 שנה קדימה, מדובר על 580 קברים בקבורה רוויה, בקומות, לפי תמ"א 19 - -

ציון פיניאן: מה מספר הפטירות אצלכם?

מייק סקה: קודם כל, מנסים שלא יגיעו לשם אבל אני לא יודע באמת.

מייק סקה: ..

קולט איבגי: בממוצע 100 בשנה.

מייק סקה: אנחנו חושבים שזה ייתן פתרון לכ-20 שנה.

מייק סקה: במקביל, התחלנו לפני כחודש ביוזמה של משרד הפנים, הכנה של תכנית מתאר.

מייק סקה: גם אנחנו היינו בלי תכנית מתאר כבר 20 שנה - -

ציון פיניאן: כמה קברים בדונם?

ציון פיניאן: 350?

ציון פיניאן: יש פה נציג של חברה קדישא?

מייק סקה: יש לנו 580 קברים.

מייק סקה: שוב, מדובר לפי התקנות של תמ"א 19, שקובעת בניה רוויה.

מייק סקה: הלכנו על המקסימום.

מייק סקה: אם נוכל להוסיף יותר קומות, אז נוסיף.

ציון פיניאן: על כמה קומות הלכתם?

מייק סקה: על 7 קומות גם כלפי מטה וגם כלפי מעלה.

מייק סקה: זה שטח מדורג.

מייק סקה: יש לנו נספח בינוי שמראה את החתכים, עם רגישות יתרה לנוף.

מייק סקה: אני רוצה לציין שבתחילת הדרך יצאנו עם תכנית הרבה יותר גדולה של 5 דונם בקשה.

מייק סקה: היו הרבה דיונים והצטמצמנו ל-1.8 דונם.

מייק סקה: אנחנו מבקשים את אישור הוועדה.

ציון פיניאן: נציג חברה קדישא נמצא?

קולט אבגי: כן.

קולט אבגי: אני נציגת המועצה הדתית וגם חברה קדישא.

קולט אבגי: אז זהו, במצב כיום נותרו כ-20 קברים זמינים שניתן לקבור, זה משהו כמו 3 חודשים.

קולט אבגי: תלוי, לפעמים זה חודש וחצי.

קולט אבגי: יש לנו רק שטח אחד בלבד שהוא בשלבי פיתוח, שייתן מענה בערך ל-60 קברים ועוד 40 קברים בקבורה רוויה.

ציון פיניאן: תודה.

ציון פיניאן: המשרד לשירותי דת, בבקשה.

יצחק ישי: אני מנהל תחום קבורה.

יצחק ישי: אנחנו תומכים בתכנית כי זה נחוץ מאוד, ויש דחיפות גבוהה מאוד.

יצחק ישי: זה הפתרון היחיד שיש לתת אחרת לא יהיו מרומות קבורה.

ציון פיניאן: מי זה אסף יהודה?

אסף יהודה: המצב קטסטרופלי.

ציון פיניאן: אני קורא:

ציון פיניאן: בקשת שר הפנים אליהו ישי - ביטול אכרזה על חלק מגן לאומי הר כרמל מספר 1/מע/מק/73/297.

ציון פיניאן: מי בעד האכרזה, ירים את ידו.

ציון פיניאן: מי נגד.

ציון פיניאן: הצבעה בעד – 2 נגד – אין נמנע – אין בקשת שר הפנים אושרה.

ציון פיניאן: תודה רבה.

ציון פיניאן: הישיבה נעולה.